B4-1042, 1051, 1059, 1063, 1072, 1076 ja 1081/97

Päätöslauselma vuoden 1997 yleissopimus jalkaväkimiinojen kieltämiseksi ja tuhoamiseksi

Euroopan parlamentti, joka

- ottaa huomioon aiemmat maamiinoja koskeneet päätöslauselmansa, joissa vaadittiin jalkaväkimiinojen täydellistä kieltämistä,

- ottaa huomioon jalkaväkimiinojen käytön, varastoinnin, tuotannon ja siirtämisen kieltämisestä sekä niiden tuhoamisesta tehdyn yleissopimuksen, jonka 122 valtiota allekirjoitti Ottawassa 3. ja 4. joulukuuta 1997,

A. katsoo, että Ottawan yleissopimus täyttää parlamentin vaatimukset kansainvälisestä jalkaväkimiinat täysin ja poikkeuksetta kieltävästä välineestä, sillä jokainen Ottawan yleissopimukseen liittyvä maa lupaa, ettei se koskaan eikä missään olosuhteissa käytä jalkaväkimiinoja,

B. katsoo, että parlamentti on osallistunut Ottawan prosessiin tällaisen välineen saamiseksi heti prosessin alettua lokakuussa 1996,

C. ottaa huomioon, että Ottawan yleissopimuksen allekirjoittaneita maita on huomattavasti odotettua enemmän, mikä on merkittävä askel maailman vapauttamiseksi näistä julmista aseista,

D. ottaa huomioon, että yleissopimus astuu voimaan vasta kuusi kuukautta sen jälkeen, kun 40 valtiota on ratifioinut sen,

E. panee tyytyväisenä merkille, että Kanada, Irlanti ja Mauritius ovat jo ratifioineet sopimuksen,

F. pitää tärkeänä, että muutkin maat allekirjoittaisivat sen,

G. katsoo, että yleissopimuksen mukaisesti on edettävä nopeasti sen käytännön toteutukseen,

H. katsoo, että jalkaväkimiinojen kieltämiseen tähtäävän kampanjan voima on säilytettävä ei ainoastaan yleissopimukseen liittymisen laajentamiseksi vaan myös miinojen raivaamiseksi ja uhrien kuntouttamiseksi,

I. katsoo, että yleissopimus velvoittaa kaikki allekirjoittajamaat tuhoamaan kaikki niiden valvontaan kuuluvilla miinoitetuilla alueilla olevat jalkaväkimiinat viimeistään kymmenen vuoden kuluttua yleissopimuksen voimaantulosta ja mahdollisuuksien mukaan auttamaan muita miinojen raivauksessa ja siihen liittyvissä tehtävissä,

J. ottaa huomioon, että Euroopan unioni ja sen jäsenvaltiot ovat tällä hetkellä Yhdistyneiden kansakuntien jälkeen miinanraivaukseen tarvittavan rahoituksen ja asiantuntija-avun suurimpia myöntäjiä;

1. Onnittelee Kanadan hallitusta menestyksekkäästi järjestetyistä neuvotteluista, joilla saavutettiin näin sitova ja aukoton yleissopimus näin nopeasti;

2. Pitää tervetulleena komission merkittävää osaa jalkaväkimiinojen vastaisessa taistelussa ja erityisesti sen täyttä ja tehokasta tukea Ottawan prosessille;

3. Kiittää 14:ää EU:n jäsenvaltiota sopimuksen allekirjoittamisesta ja pyytää Suomen hallitusta allekirjoittamaan yleissopimuksen mahdollisimman pian, ja ilmaisee uskonsa siihen, että jalkaväkimiinojen mahdolliset sotilaalliset edut jäävät selvästi niiden ihmisille aiheuttamien hirvittävien seurausten varjoon ja että yleissopimuksen maailmanlaajuinen kunnioitus on tärkeää;

4. Katsoo, että EU:n johtavaa roolia jalkaväkimiinojen vastaisessa taistelussa vahvistaisi se, että 14 allekirjoittanutta jäsenvaltiota olisivat 40 ensimmäisen yleissopimuksen ratifioineen valtion joukossa, ja kehottaa jäsenvaltioita siksi kaikin tavoin jouduttamaan ratifiointimenettelyjä tavoitteena niiden loppuunsaattaminen vuoden 1998 puoliväliin mennessä;

5. Panee tyytyväisenä merkille, että Euroopan unionin jäsenyyttä hakevista valtiosta kahdeksan (Bulgaria, Kypros, Tsekin tasavalta, Unkari, Puola, Romania, Slovakian tasavalta ja Slovenia) on jo allekirjoittanut yleissopimuksen, ja kehottaa Viroa, Latviaa, Liettuaa ja Turkkia tekemään samoin lähitulevaisuudessa;

6. Toivoo, että kaikki valtiot, jotka eivät ole vielä allekirjoittaneet yleissopimusta ja erityisesti Yhdysvallat, Venäjä, Kiina ja Intia, joilla on tuottajamaina asiassa suuri merkitys, tekisivät niin vuoden 1998 aikana ja keskeyttäisivät jalkaväkimiinojen kaiken viennin välittömästi; kehottaa komissiota ja neuvostoa ottamaan kysymyksen esiin kaikissa sopivissa tapaamisissa sellaisten maiden kanssa, joita yhdistävät Euroopan unioniin kauppa- ja yhteistyösopimukset ja muut sopimukset, julkilausumat tai toimintasuunnitelmat;

7. Kehottaa jäsenvaltioita ryhtymään kansallisella tasolla tarvittaviin hallinnollisiin, lainsäädännöllisiin ja muihin toimenpiteisiin yleissopimuksen edellyttämällä tavalla ja tarjoamaan apuaan miinoista kärsiville maille jalkaväkimiinavarastojen tuhoamisessa sekä miinojen raivauksessa ja toteuttamalla entistä huomattavasti laajempia ohjelmia miinojen uhrien auttamiseksi;

8. Kehottaa valtioita, kansainvälisiä järjestöjä ja kansalaisjärjestöjä toteuttamaan EU:n voimakkaalla tuella entistä tehokkaampaa koordinointia miinojen raivauksessa ja uhrien kuntoutuksessa mahdollisesti luomalla kansainvälinen ohjauskomitea sekä työryhmiä, joiden toimialaan kuuluu asian vaatima tekniikka, tiedonhallinta sekä toimet miinoista kärsivissä maissa;

9. Huomauttaa, että avun tehokkaan jakamisen ohella tällainen koordinoitu toiminta mahdollistaisi sen, että miinoista kärsivät maat olisivat tekemisissä vain yhden järjestön kanssa sen sijaan, että niiden olisi suunniteltava monimutkaisia ohjelmia lukuisien eri järjestöjen kanssa;

10. Pyytää lisäksi Yhdistyneiden kansakuntien aseistariisuntakonferenssia käsittelemään jalkaväkimiinoja koskevaa kysymystä niiden kieltämisen edistämiseksi maissa, jotka eivät ole allekirjoittaneet kieltosopimusta, ja konkreettisten tämän suuntaisten sitoumusten saamiseksi näiltä mailta;

11. Kehottaa puhemiestään välittämään tämän päätöslauselman neuvostolle, komissiolle, jäsenvaltioiden hallituksille ja parlamenteille sekä Kanadan hallitukselle.